# PROTOKOLL

fra møte i Fylkesstyret Nord-Trøndelag

|  |  |  |
| --- | --- | --- |
| **Møtedato** | 18.01.2016 | Vår dato: 02.02.2016 |
| **Møtetid** | 20:00 | Utvalgssekretær Nord-Trøndelag Bondelag |
| **Møtested** | Telefonmøte | Telefon |

Sak 15/01004

**Som medlemmer møtte:** Asbjørn Helland, Trond Hodne, Borgny Kjølstad Grande, Johan Kristian Daling og Kristin Kjølen

**Forfall:** Sigmund Johansen, Line Klausen og Erik Melting

**Som varamedlem møtte:**

**Til behandling:**

**Orienteringssaker:**

LA-MRSA:  
Anne Marit og Brita orienterte om MRSA i besetninger i Nord-Trøndelag.

Regionmøter:  
Borgny og Johan Kristian orienterte om regionmøtet på Grong.  
Få deltakere, mange plansjer og mange tunge saker som la en demper på engasjementet. Fokus på kylling. Likevel et godt møte. Ressursbruken må vurderes.

Anne Marit orienterte om regionmøtet på Kolvereid.   
Få deltakere 4+valgkomiteen, Sigmund og Anne M, likevel god stemning. Møtedeltakerne mente at det ikke hadde noe å si om møtene ble avholdt på dag eller kveld.

Saker til behandling

1/16 15/00862-42 Nord-Trøndelag Bondelag - innspill til ny jordbruksmelding styrebehandling

Vedtak

Nord-Trøndelag Bondelag sender uttalelse til Norges Bondelag i tråd med saksframlegg og styrets behandling.

Saksutredning

**Innledning**

Landbruks- og matminister Listhaug startet i november 2015 arbeidet med ny Jordbruksmelding. Stortingsforliket mellom Regjeringspartiene og samarbeidspartiene om jordbruksoppgjøret 2014 slår fast at det skal legges fram en ny landbruksmelding for Stortinget, etter krav fra samarbeidspartiene.

Departementet holdt innspillsmøte i november, og organisasjonene er nå bedt om skriftlige innspill til meldingsarbeidet. Departementet har besluttet at denne meldingen kun skal gjelde jordbruket. Statsråden har også signalisert at de gjeldende overordna målsettingene for landbruket ligger fast. Gitt at dette er tilfellet, vil meldingen sannsynligvis omhandle virkemiddelbruken i jordbrukspolitikken, og særlig jordbruksavtalen og de juridiske virkemidlene i eiendomspolitikken m.m.

Forenklingsutvalget, markedsbalanseringsutvalget har drøftet omfattende endringer i dagens virkemiddelsystem. Denne diskusjonen vil trolig tas inn i Stortingsmeldingsprosessen i tillegg til de kommende jordbruksforhandlingene.

Nord-Trøndelag Bondelag har mottatt et utkast til innspill til jordbruksmeldinga fra Norges Bondelag. Det opereres med svært korte frister, og fylkeslagene har frist til 22. januar med å gi innspill til Norges Bondelag.

**Vurdering**

Nord-Trøndelag Bondelag mener utkastet som er sendt på høring er gjennomarbeidet og dekker de aller fleste av de tema som er aktuelle å spille inn i meldingsprosessen.

Nord-Trøndelag Bondelag mener i utgangspunktet det er svært viktig at en ny melding ikke rokker ved de overordna målsettingene og bærebjelkene i jordbrukspolitikken. En må videreføre langsiktighet i målsettinger og virkemiddelbruk i jordbrukspolitikken. Behovet for dette øker framover med bakgrunn i global befolkningsvekst, avtakende potensial for global matproduksjon, klimaendringer og økt fokus på bioøkonomiens rolle i samfunnet.

Kommentarer til enkelte kapitler:

1. **Mål for norsk landbruk**

Nord-Trøndelag Bondelag mener:

* Det er svært viktig at de overordna målsettingene fra gjeldende Stortingsmelding ligger fast framover; økt matproduksjon basert på norske ressurser for en økende norsk befolkning.
* Arealressursene i hele landet må utnyttes, og det må legges til rette for lønnsom matproduksjon med en produksjonsstruktur tilpasset de naturgitte forholdene rundt omkring i landet.
* Kanaliseringspolitikken må videreføres og virkemiddelsystemet må differensieres med økt distrikts- og strukturinnretning.
* Distriktspolitikk og strukturinnretning må uttrykkes sterkere i målformuleringene i meldinga.
* Ambisjonene i klimasammenheng må tydeliggjøres.
* Bioøkonomiens betydning og potensial framover må være gjennomgående i Bondelagets uttalelse.

1. **Arealbruk**

* Nord-Trøndelag Bondelag støtter kravet om en nasjonal plan for vern av matjord.
* Vi mener målsettinger om nydyrking må tas inn i dette kapitlet.
* Nord-Trøndelag Bondelag støtter kravet om at 85% av energiinnholdet i norsk fôr skal være norskprodusert innen 2025.
* Fylkeslaget er tilfreds med at rovviltpolitikk og utmarksbeite løftes opp under temaet arealbruk. Rovviltpolitikken slik vi ser den i dag er i realiteten arealpolitikk, hvor ynglemål og geografisk differensiert forvaltning i realiteten legger beslag på store utmarksbeiteressurser. Nord-Trøndelag Bondelag er også enig i at det er helt nødvendig å redusere bestandsmålet for bjørn, og at omstilling grunnet rovvilt må kompenseres fullt ut og finansieres utenom jordbruksavtalen.
* En ny jordbruksmelding må omfatte målsettinger om økt beitebruk i utmark.

1. **Klimaendringer**

* Nord-Trøndelag Bondelag støtter kravet om å sette nasjonale mål for matvareberedskap, og en opptrappingsplan for jordbrukssektoren.
* Fornybar energi; støtter formuleringene i utkastet, men mener det bør signaliseres at dagens ordning med grønne sertifikater diskriminerer andre energibærere enn de som effektivt kan omformes til elektrisk kraft. Stimulans og støtte til investering og drift av fornybar energi må gjøres uavhengig av energiform/energibærer. For eksempel må leveranse av biovarme også kunne støttes. Slike investeringer er like viktige som elkraft.

1. **Verdiskaping**

* Nord-Trøndelag Bondelag mener at koblingen mellom landbrukspolitikken g distriktspolitikken må tydeliggjøres enda mer enn i utkastet. Dette punktet er svært, dersom en skal kunne nå målsettinger om å utnytte ressursene i hele landet.
* Distriktsvirkemidler må styrkes.
* FOU er også særlig avgjørende i en situasjon med klimaendringer, hvor naturgitte forutsetninger for matproduksjon endres i stor skala.
* ***Investeringsvirkemidler*** er avgjørende for ønsket utvikling av næringa, jf også vårt tidligere innspill i høringa om løsdriftskravet 20204. Virkemiddelbruken må sikre lønnsom investering i arealtilpassa produksjonsstruktur i hele landet.
  + Flerårig investeringspakke utenom jordbruksavtalen og fondsordning er svært viktig å få inn i meldinga.

1. **Rekruttering**

* Ordninger som sikrer familieliv, sosiale forhold og likestilling er viktig. Forenklingsutvalget utfordrer disse ordningene i sin rapport.
* Nord-Trøndelag Bondelag støtter at landbruksutdanning må sikres og videreutvikles.

1. **Bærebjelkene i jordbrukspolitikken**

* Nord-Trøndelag Bondelag mener det er helt avgjørende å sikre de fire bærebjelkene. Må fokuseres sterkt!
* Importvern, Jordbruksavtalen, markedsordningene samt juridiske virkemidler og eiendomspolitikk.
* Meldinga må stadfeste at videreføring av de fire bærebjelkene sammen er avgjørende for måloppnåelsen i jordbrukspolitikken.

1. **Importvern**

* Importvernets betydning avgjørende for at det skal være mulig å drive en aktiv innenlandsk jordbrukspolitikk og matproduksjon.
* Regjeringen må utfordres på norske interesser i WTO, TTIP og Artikkel 19.

1. **Jordbruksforhandlinger**

* Nord-Trøndelag Bondelag er enig i at meldingen må sikre forhandlingssystemet, og styrke de årlige jordbruksforhandlingene.
* Ny melding må omfatte inntektsmålsetting for jordbruket. Inntektsgapet må reduseres.
* Nord-Trøndelag Bondelag mener det er nødvendig med en **opptrappingsplan for å styrke distrikts- og strukturvirkemidlene samt sikre nødvendige investeringer i arealtilpasset og klimatilpasset produksjonsapparat framover.**

1. **Markedet, markedsmuligheter og markedsbalansering**

* Det vises til Nord-Trøndelag Bondelags uttalelse til høringen av Markedsbalanseringutvalgets rapport.

1. **Eiendomspolitikk og familiebruk**

* Nord-Trøndelag Bondelag mener Konsesjonsloven og priskontrollen må videreføres. Registrerer at Regjeringen har innsett at det ikke er flertall for å fjerne loven i sin helhet. Det er viktig at det ikke innføres et skille mellom jord- og skogeiendom for å sikre utmarksressursenes betydning som inntekts- og verdiskaper i landbruket også framover.

1. **Produksjonssektorene**

* Kanaliseringspolitikken må underbygges og styrkes.
* Melk
  + Støtter investeringspakke for løsdrift.
  + Viser til Nord-Trøndelag Bondelags uttalelse til høring om løsdriftskravet.
  + Støtter styrking av distrikts- og strukturprofilen i virkemidlene.
  + Arealtilpasset produksjonsstruktur viktig!
  + Omsetningsregionene i kvoteordningen må videreføres.
* Korn og kraftfor
  + Støtter viktigheten av **balanse i kornpris og pris på kraftfor, som sikrer lønnsomhet og avsetning på norsk korn, samtidig som lønnsomheten i husdyrproduksjonene opprettholdes.**
  + Nord-Trøndelag Bondelag er enig i at det er svært viktig med **investeringer i jordressursen** (drenering, hydroteknikk, nydyrking osv.)
* Kjøtt og egg
  + Nord-Trøndelag Bondelag støtter fokus på forebygging av antibiotikaresistente bakterier.
  + Nord-Trøndelag Bondelag mener beiting både på innmark og i utmark må stimuleres sterkere både for storfe og sau.
  + Når det gjelder kylling, vil Nord-Trøndelag Bondelag vise til at markedssituasjonen, og særlig økningen av konsesjonsgrensene har resultert i at en rekke kyllingprodusenter i Midt-Norge trolig mister sine leveranser. Dette er ikke beskrevet i utkastet fra Norges Bondelag. Dette er svært alvorlig! Konsekvensene av konsesjonsøkningen er omfattende og alvorlige for enkeltprodusenter og hele Midt-Norge.

* Grønt
  + Nord-Trøndelag Bondelag understreker tollvernets betydning.
  + GPS må sikres og videreføres
  + FOU må prioriteres.
* Pelsdyrnæringa
  + Nord-Trøndelag Bondelag støtter utkastet.